দ্বিতীয় পর্যায়ে অতৃপ্তির প্রধান কয়েকটি দিক হচ্ছে চলচ্চিত্র সংসদকর্মীদের দীর্ঘদিনের দাবি ‘জাতীয় চলচ্চিত্র নীতিমালা’ এখনো প্রণীত না-হওয়া; জাতীয় চলচ্চিত্র সদন/ ফিল্ম সেন্টার/ চলচ্চিত্র কেন্দ্র প্রতিষ্ঠা করার উদ্যোগ সরকারের তরফ থেকে এখনো না-নেওয়া। চলচ্চিত্র সংসদ আন্দোলনের জন্য ও নীতিমালা প্রণয়নের কোনো উদ্যোগ নেওয়া হয়নি। যে ফেডারেটিভ বডি থেকে এ-উদ্যোগ নেওয়া যেত সেই ‘ফেডারেশন’ এখনো দ্বিধা/ত্রিধা বিভক্ত। কয়েকবারই বিভক্ত ফেডারেশন একত্র করার উদ্যোগ নেওয়া হয়, একত্রও হয়, আবার ভাঙে! ১৯৮৩ সালে দ্বিধাবিভক্ত ফেডারেশন একত্র হয় কিন্তু ২০০১ সালে আবার দ্বিধাবিভক্ত হয়! ২০০৭ সালে হয় ত্রিধাবিভক্ত! এটাও অতৃপ্তির একটা বড় দিক। এছাড়া বাংলাদেশ পর্বের প্রথম পর্যায়ে যেভাবে বৃত্তি নিয়ে বিদেশি চলচ্চিত্রশিক্ষা প্রতিষ্ঠানে চলচ্চিত্রপাঠের জন্য চলচ্চিত্রে উৎসাহীজনেরা যেতো তা-ও দ্বিতীয় পর্যায়ে এসে সংশ্লিষ্ট মন্ত্রণালয়ের উদ্যোগের অভাবে কমতে-কমতে এখন একেবারেই বন্ধ হয়ে গেছে। এ-বিষয়েও চলচ্চিত্র সংসদ আন্দোলনকারীদের তরফ থেকে কোনো প্রতিবাদ নেই!